દક્ષિણ ગુજરાતમાં મેઘરાજાએ ધમાકેદાર બેટિંગ શરૂ કરી છે. જેને લઈ અનેક નદીઓ તોફાની બની છે. તાપી જિલ્લાના સોનગઢ તાલુકામાં છેલ્લા 24 કલાક દરમ્યાન 235 મીમી વરસાદ નોંધાયો છે. 9 ઇંચ વરસાદ પડતાં સોનગઢમાંથી પસાર થતી મીંઢોળા નદીનું જળસ્તર વધી ગયું હતું. જેથી સોનગઢ તાલુકાના ડોસવાડા ગામે આવેલ મીંઢોળા નદીનો ડેમ ઓવરફ્લો થયો હતો. ડેમની સપાટી 123.44 મીટર છે હાલમાં 3 ઇંચ ઉપરથી ડેમ છલકાયો છે. હજૂપણ ડેમમાં પાણી વધવાની શક્યતા હોય મીંઢોળા નદીના કિનારે આવેલ સોનગઢના ચાર ગામો એલર્ટ કરવામાં આવ્યા છે. ડોસવાડા, કુમકૂવા, ખરચી, ખાંજર જેવા ગામોમાં તંત્ર સાબદું થયું છે. ડોસવાડા ડેમ છલકાતા નીચાણવાળા વિસ્તારોમાં પણ રેલ આવી ગઈ છે. વ્યારા, બારડોલી અને વાલોડમાં પાણી ભરાવાની શક્યતા છે.